  Майя Бывальцева Яндексын удмурт кылэз онлайн амалэн берыктонлы «эталон текст» дась, али сое тупатъян мынэ. Иворъёсъя «Удмуртия» агентстволэн корреспондентэзлы со сярысь вераз «Удмуртлык» огинлыклэн ӵектосъёсызъя менеджерез Алексей Шкляев. «Эталон текст» — со мерлык но политика ӧръёсъя иворъёсын 25 пала бамын текст. Ми со текстэз берыктӥмы. Али со тупатъянэз ортче. Туж секыт вал сое берыктыны, малы ке шуоно тросэз берыктӥсьёс, кин фильмъёсты, нылпиослы книгаосты но чеберлыко литератураез берыктылӥз, мерлык но политика кылтӥрлыкен, кылгерӟетъёсын тодмо ӧвӧл. Сое лэсьтыны быгатӥзы журналистъёс гинэ, кин соин котькуд нунал ужа. Уж борды басьтӥськиз Мария Векшина («Удмурт дунне» газетысь корреспондент - ред.). Матысь арняосы текст тупатъяськоз на, собере Яндекс-перводчике пыртэмын луоз. Со берыктонлэсь ӟечлыксэ кӧня ке процентлы будэтоз», — ивортӥз Алексей Шкляев. Солэн верамезъя, берыктӥсен ужанлэн мукетыз люкетэз — бадӟым удмурт-ӟуч кыллюкамез ватсан (Россиысь тодосъя академилэн Урал ёзэтысьтыз Историяя, кылъя но литературая Удмурт институт сое 2008-тӥ арын поттӥз -ред.). Кенешонъёс ортчытэмын ни, ваньмыз пӧрмыны кулэ. Тодэ вайытом, удмурт кылэз онлайн амалэн берыктӥсьлэсь эскерон программазэ Яндекс лэзиз оштолэзь кутсконын. Со тест амалэн ужа бере, трос янгышъёс пумиськыло. «Мон малпасько, али со 10–20 процентлы гинэ берыктэ. Яндекс реалистичной берыктон сӧзнэтын ужа: кызьы адямиос верасько, кыӵе текстъёс вань — иворъёс, чеберлыко литература, тодосъя - озьы ик со берыктэ. Со тужгес ӵем пумиськылӥсь кылъёсты, герӟетъёсты шедьтэ но соосты берыктыса сётэ», — вераз «Удмуртлык» огинлыклэн ӵектосъёсызъя менеджерез. Алексей Шкляевлэн кылъёсызъя, «эталон текст» но бадӟым кыллюкам Яндекс-переводчике таяз арын пыртэмын луоз ни. Но таиз уж уз дугды. Берыктӥсь ӟечлыко мед ужалоз шуыса, текстъёсын базаез ялан тырмытыны кулэ. Со понна удмурт кылын ужась пӧртэм ёзъёсын тупанкылъёс гожтыны чаклало. Азьлаянз Яндекс-берыктӥсь со базаысь текстъёсты кутыны быгатоз. Нялтас вераса, али яндекс 85 кылъёсы берыктэ. Озьыен, удмуртэ но удмуртысь 85 кылъёсты берыктыны луоз.  Тегъёс: Мерлык Удмуртия удмурткыл Яндекс  